**Csongrád Város Polgármesterétől „M”**

**Száma:** Szo/478-2/2024

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2024. április 18-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet (a továbbiakban: R.) szabályozza a különböző jogcímeken adható települési támogatási formákat.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

A képviselő-testület a 2023. november 30-ai ülésén döntött a különböző települési támogatások jövedelemhatárainak 2024. január 01. napjától esedékes megemeléséről tekintettel a megnövekedett munkabérekre és nyugellátásokra.

Az elmúlt időszakban a temetéshez kapcsolódó kiadások jelentős mértékben megemelkedtek, nagy terhet rónak az eltemettető családra. Jelenleg egy átlagos temetés költsége Csongrádon (kórházi és temetkezési költség, ravatalhasználat) kb.370.000-400.000,- Ft, ezenfelül fizetendő még a sírhely váltás (19.050,-Ft-tól 45.720,- Ft-ig) és az egyházi vagy polgári búcsúztatás (35.000-41.000,- Ft). Így a kiadások elérhetik, illetve meghaladhatják a 424.000,- Ft-ot is.

A R. 17.§(1) bekezdése szerint: „Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg a szociális vetítési alap összegének 500 %-át (jelenleg 142.500 Ft).

A fentiekben felsorolt indokok miatt szükséges a jelenlegi jogosultsági jövedelemhatár felemelése.

**Javaslom, hogy a R. 17.§ (1) bekezdés helyébe az alábbi szöveg kerüljön:**

Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg a szociális vetítési alap összegének **600 %-át.**

A módosítás következtében a jövedelemhatár 142.500,- Ft-ról 171.000,- Ft-ra változna.

A képviselő-testület 2019. őszétől segítséget kíván nyújtani azon kisgyermekes családoknak akik az agyhártyagyulladás elleni (Menningococcus B elleni ) Bexero védőoltást szeretnék gyermekeiknek beadatni.

Jelenleg a kérelmezők a második oltóanyaghoz kérhetnek támogatást (max. 35.000,- Ft), az első oltás költségét nekik kell fedezniük.

Az elmúlt időszakban bebizonyosodott, sokan nem engedhetik meg maguknak a drága vakcina megvásárlását még abban az esetben sem, ha az egyik oltást kell csak fizetniük. A védőoltás fontossága nem vitatott, az igény a kisgyermekes családok körében jelentős.

Csongrád Városi Önkormányzat kiemelten kezeli a betegségek megelőzésére irányuló tevékenységeket. Több olyan jó gyakorlatot is bevezetett, amely a lakosság egészségének védelme érdekében nagy jelentőséggel bír, pl. EpiPen/ EpiPen junior adrenalin autoinjektor kihelyezése a bölcsődékbe, óvodákba, iskolákba és a nagy létszámú közösségi helyszínekre.

Ebben az esetben is a polgármester kezdeményezte és megkereste a szakma szereplőit azon elgondolásával, hogy ha az Önkormányzat a Menningococcus B elleni - Bexero vakcina mindkét oltásának költségét átvállalja, abban az esetben, a gyermekorvosok több gyermeket tudnának - e ellátni védőoltással. A válasz egyértelmű igen volt.

A házi gyermekorvosokkal történt egyeztetést követően a célzott és hatékony támogatás érdekében indokolt lenne mindkét oltóanyagot térítésmentesen biztosítani a jogosultsági feltételekkel rendelkező kérelmezőknek.

Az oltóanyag megvásárlását és szakszerű tárolását, illetve házi gyermekorvoshoz való kijuttatását a Dr. Szarka Ödön Egyesített Egészségügyi és Szociális Intézmény bonyolítaná le.

A szükséges szakmai protokollokat az Intézmény a szakmai szabályok betartásával kidolgozza, évente beszámol a megvalósult feladatról. A kapcsolattartást és az elszámolást a gyermekorvosok és Csongrád Városi Önkormányzat között szintén az Intézmény valósítaná meg.

**Javaslom, hogy a R. 14.§ (1) bekezdése helyébe az alábbi rendelkezés lépjen.**

14. § (1) „Az agyhártyagyulladás elleni védőoltás támogatására nyújtott települési támogatásra jogosult az a kérelmező,

a) aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

b) akinek gyermeke 0-12 hónapos korú, Csongrád városban lakóhellyel rendelkezik, és életvitelszerűen lakóhelyén él,

c) az egy főre számított havi családi jövedelme nem haladja meg a szociális vetítési alap összegének 600 %-át (jelenleg 171.000,- Ft),

(2) A támogatás a Menningococcus B típusú baktérium által okozott agyhártyagyulladás elleni védőoltás két dózisának vissza nem térítendő természetben nyújtott támogatása.

**Javaslom, hogy a R. 4.§ (15) bekezdés f) pontja helyébe az alábbi rendelkezés lépjen.**

f) Az agyhártyagyulladás elleni védőoltás támogatására nyújtott települési támogatást a számla és a teljesítést igazoló dokumentumok benyújtása után az oltóanyagot biztosító Dr. Szarka Ödön Egyesített Eü-i és Szoc. Intézmény számlájára kell folyósítani negyedévente.

**A módosítás következtében az a szülő, aki a fenti jogosultsági feltételeknek megfelel, mindkét oltóanyaghoz térítésmentesen jutna hozzá**.

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

1. ***A rendelet-tervezet társadalmi, gazdasági költségvetési hatásai:***

A képviselő-testület kiemelt figyelmet fordít a prevencióra minden korosztály tekintetében.

***2. Rendelet-tervezet megalkotása környezeti és egészségügyi következményei:*** A két oltóanyag térítésmentesen történő biztosításával a legrászorulóbb családok is igénybe tudják venni gyermekeik részére a védőoltást, ezzel megelőzve a fertőző agyhártyagyulladás kialakulását.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2024. évi költségvetésben kerülnek biztosításra.

Csongrád, 2024. április 10.

Bedő Tamás

polgármester

**Csongrád Város Önkormányzata Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 4. § (15) bekezdés f) pontja helyébe a következő rendelkezés lép:

*(A megállapított települési támogatás folyósítása, illetve kifizetése:)*

„*f)* Az agyhártyagyulladás elleni védőoltás támogatására nyújtott települési támogatást a számla és a teljesítést igazoló dokumentumok benyújtása után az oltóanyagot biztosító Dr. Szarka Ödön Egyesített Eü-i és Szoc. Intézmény számlájára kell folyósítani negyedévente.”

**2. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 14. §-a helyébe a következő rendelkezés lép:

**„14. §**

(1) Az agyhártyagyulladás elleni védőoltás támogatására nyújtott települési támogatásra jogosult az a kérelmező,

*a)* aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

*b)* akinek gyermeke 0-12 hónapos korú, Csongrád városban lakóhellyel rendelkezik, és életvitelszerűen lakóhelyén él,

c) az egy főre számított havi családi jövedelme nem haladja meg a szociális vetítési alap összegének 600 %-át (jelenleg 171.000,- Ft).

(2) A támogatás a Menningococcus B típusú baktérium által okozott agyhártyagyulladás elleni védőoltás két dózisának vissza nem térítendő természetben nyújtott támogatása.

**3. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 17. § (1) bekezdése helyébe a következő rendelkezés lép:

„(1) Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg a szociális vetítési alap összegének **600 %-át.**”

**4. §**

Ez a rendelet 2024. május 1-jén lép hatályba.

|  |  |
| --- | --- |
| Bedő Tamás sk.  polgármester | dr. Juhász László sk.  jegyző |

Végső előterjesztői indokolás

Csongrád Városi Önkormányzat Képviselő-testületének 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

 A Szociális és Lakásügyi Iroda folyamatosan figyelemmel kíséri a központi jogszabály változásokat, valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

Az elmúlt időszakban a temetéshez kapcsolódó kiadások jelentős mértékben megemelkedtek, nagy terhet rónak az eltemettető családra. Jelenleg egy átlagos temetés költsége Csongrádon (kórházi és temetkezési költség, ravatalhasználat, sírhely, búcsúztató) eléri, illetve meghaladja a 430.000,- Ft-ot, ezért indokolt a  jogosultsági jövedelemhatár felemelése a jelenlegi 142.500,- Ft-ról 171.000,- Ft-ra.

A képviselő-testület 2019. őszétől segítséget kíván nyújtani azon kisgyermekes családoknak,  akik az agyhártyagyulladás elleni (Menningococcus B elleni ) Bexero védőoltást szeretnék gyermekeiknek beadatni. Jelenleg a kismamák a második oltóanyaghoz kérhetnek támogatást (max. 35.000,- Ft), az első oltás költségét nekik kell fedezniük.

A házi gyermekorvosokkal történt egyeztetést követően, a célzott és hatékony támogatás érdekében, indokolt lenne mindkét oltóanyagot térítésmentesen biztosítani a jogosultsági feltételekkel rendelkező kérelmezőknek.